text: রস টেইলরের কাছে 'কিছুই না' | খেলা | দেশ রূপান্তর
  রস টেইলরের কাছে 'কিছুই না'
  ক্রীড়া ডেস্ক | ২৭ মে, ২০১৯ ০০:০০
  বর্তমান রানার্সআপ তারা। অথচ নিউজিল্যান্ডকে নিয়ে এই বিশ্বকাপের আগে কোনো আলোচনাই ছিল না। কিন্তু প্রস্তুতি ম্যাচে ভারতকে হারিয়ে দিয়েই বাজি পাল্টে দেওয়ার মতো পরিস্থিতি তৈরি করে ফেলেছে নিউজিল্যান্ড। ভারতের বিপক্ষে ৬ উইকেটের অনায়াসে জয় কিউইদের শিরোপাপ্রত্যাশী হিসেবেও তালিকায় এনে দিয়েছে। তবে এই জয়কে সংবাদমাধ্যম যেভাবেই দেখুক না কেন, একজন 'কিছুই না' বলে দিলেন তিনি রস টেইলর। শনিবার ওভালে ভারতের বিপক্ষে তার ৭১ রানের ইনিংসেই সহজ জয় পেয়েছে কিউইরা।
  ২০১৫ সালে নিজেদের পরিচিত পরিবেশ কাজে লাগিয়ে প্রথমবারের মতো ফাইনালে খেলে নিউজিল্যান্ড। চার বছর পর ইংল্যান্ডের টুর্নামেন্টে পরিবেশের কারণেই বাড়তি সুবিধা কিউইদের। ইংল্যান্ডের পেস বোলিং ও সুইং সহায়ক কন্ডিশন অনেকটা নিউজিল্যান্ডের মতোই। তাই প্রস্তুতি ম্যাচে ভারতের মতো শক্তিশালী ব্যাটিং লাইনকেও ধসিয়ে দিতে পেরেছেন কিউই পেসাররা। টেইলর অবশ্য এসব কিছুই মাথায় রাখছেন না, 'এটা শুধুই একটা প্রস্তুতি ম্যাচ। আমাদের দিনটি ভালো কেটেছে। এর চেয়ে বেশি কিছু এই ম্যাচ থেকে নেওয়া যাবে না। আমরা ক্রিজে সময় কাটতে পেরেছি এটাই বড় বিষয়, বোলাররাও ভালো করেছে। তবে এসব নিয়ে মূল ম্যাচের আগে তৃপ্তি নিয়ে বসে থাকলে বিপদ হবে, তা আমরা জানি। টুর্নামেন্টে খুব কঠিন ক্রিকেট হবে, আর সেখানে আরও বেশি প্রতিদ্বন্দ্বিতাও হবে।'